Põhiseaduse loomisel arutati Põhiseaduse Assamblee 7. istungil elavalt küsimust volituste kestusest. Nimelt asus III toimkond, kelle ülesannete hulka kuulus Riigikogu volituste kestuse küsimus, seisukohale, et Riigikogu volitused peaksid kestma 3 aastat. Põhjust nähti selles, et kolme aasta järel toimuvad valimised suudavad kiiremini kujundada Riigikogu selliseks, mis vastaks rohkem riigi elanikkonna poliitilistele arusaamadele. Samuti arvati, et 3-aastane volituste tähtaeg  tõstab stabiilsust ühiskonnas, sest kui volitused on lühikesed, siis ei ole põhjust ka sageli valitsusele hakata umbusaldust avaldama, sest võib oodata järgmiste valimisteni.